Doiteronomio 24 | Beibele Inthaneteng | Phetolelo ya Lefase le Lefsa
24 “Ge e ba monna a ka tšea mosadi a mo nyala, ka morago mosadi yoo a se sa amogelega mahlong a monna yoo ka baka la ge a hweditše selo se sengwe seo a se bonego se sa hlomphege go yena,+ gona monna yoo a mo ngwalele lengwalo la bohlatse la tlhalo+ gomme a mo nee lona ka seatleng ke moka a mo lese a tšwe ka ntlong ya gagwe.+
2 Mosadi yoo a tšwe ka ntlong ya monna yoo gomme a tšewe ke monna yo mongwe.+
3 Ge e ba monna wa bobedi a be a thomile go se sa mo rata e bile a mo ngwaletše lengwalo la bohlatse la tlhalo a mo nea lona ka seatleng ke moka a mo lesa gore a tšwe ka ntlong ya gagwe, goba ge e ba yena monna yoo wa bobedi yo a ilego a mo tšea a mo nyala a ka hwa,
4 gona monna wa gagwe wa pele yo a mo rakilego a ka se dumelelwe go mo tšea gape gore e be mosadi wa gagwe ka morago ga ge a šilafaditšwe;+ ka gobane seo ke selo se se šišimišago pele ga Jehofa, le gona naga yeo Jehofa Modimo wa gago a go neago yona e le bohwa, o se ke wa e iša sebeng.
5 “Ge monna a ka tšea mosadi,+ gona a se ke a tšwa le madira goba a newa modiro le ge e le ofe. A dule a le ntlong ya gagwe ngwaga ka moka, a thabiše mosadi wa gagwe yo a mo nyetšego.+
6 “Go se be le yo a tšeelago yo mongwe tšhilo goba lwala e le seswareledi,+ ka gobane o tla be a dira seswareledi ka mokgwa wa motho yoo wa go iphediša.
7 “Ge motho a ka hwetšwa a utswitše motho+ wa gabo wa Moisiraele, a mo dirile tša bošoro a ba a mo rekiša,+ gona motho yoo a utswitšego yo mongwe a bolawe. O tloše se sebe mo go wena.+
8 “Le itiše bolwetšing bja lephera+ gore le šetše le go dira tšohle tšeo le di laelwago ke baperisita, e lego Balefi.+ Le ele hloko gore le dire feela bjalo ka ge ke ba laetše.+
9 Le gopoleng seo Jehofa Modimo wa lena a se dirilego Miriamo tseleng ge le be le etšwa Egipita.+
10 “Ge o ka adima wa geno selo sa mohuta le ge e le ofe,+ o se ke wa tsena ka ntlong ya gagwe wa tšea seo a itšego o tla go nea sona gore e be seswareledi.+
11 O eme ka ntle gomme motho yoo o mo adimilego selo a tliše seswareledi seo go wena ka ntle.
12 Ge e ba motho yoo a le bothateng, o se ke wa yo robala o mo tšeetše seswareledi.+
13 O bušetše seswareledi seo go yena ge letšatši le se no sobela,+ gomme motho yoo a robale ka kobo yeo ya gagwe,+ a kgopele Modimo gore a go šegofatše;+ seo se tla bolela gore wena o dirile se se lokilego pele ga Jehofa Modimo wa gago.+
14 “O se ke wa radia mothwalwa yo a lego bothateng e bile a diila, go sa šetšwe gore ke ngwaneno goba ke modiiledi yo a lego nageng ya geno, dikgorong tša geno.+
15 O mo nee moputso wa gagwe letšatšing la gona;+ letšatši le se sobele a se a hwetša moputso wa gagwe, ka gobane o bothateng e bile o tshwenyegile ka go hwetša moputso wa gagwe; gore a se ke a hlabela Jehofa mokgoši ka baka la gago,+ gomme seo ya ba gore wena o dirile sebe.+
16 “Botate ba se ke ba bolawa ka baka la bana ba bona, le bana ba se ke ba bolawa ka baka la botatago bona.+ Yo mongwe le yo mongwe a bolaelwe sebe sa gagwe.+
17 “O se ke wa kgopamiša kahlolo ya modiiledi+ goba ya tšhiwana,*+ le gona o se ke wa tšea kobo ya mohlologadi ya ba seswareledi.+
18 Le gona o gopole gore o be o le lekgoba Egipita gomme Jehofa Modimo wa gago a go lopolla moo.+ Ke ka baka leo ke go laelago gore o dire se.
19 “Ge o ka buna tšhemong ya gago+ gomme wa lebala ngatana ka tšhemong, o se ke wa boela wa yo e tšea. A e šalele modiiledi, tšhiwana le mohlologadi;+ e le gore Jehofa Modimo wa gago a go šegofatše medirong ka moka ya seatla sa gago.+
20 “Ge o ka hlohlora mohlware wa gago, o se boele wa nyaka tše di šetšego makaleng a wona. Di šalele modiiledi, tšhiwana le mohlologadi.+
21 “Ge o ka fula diterebe serapeng sa gago sa merara, o se ke wa boela wa yo fula mašaledi. A šalele modiiledi, tšhiwana le mohlologadi.
22 O gopole gore o be o le lekgoba nageng ya Egipita.+ Ke ka baka leo ke go laelago gore o dire se.+
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D5%26Chapter%3D24%26wtlocale%3DSE%26srcid=share⊂ject=Bala Beibele Inthaneteng